讀梅氏詩有感示徐生
作者：歐陽修
朝代：宋

paragraphs: 子美忽已死，聖俞舍吾南。
嗟吾譬馳車，而失左右驂。
勍敵嘗壓壘，羸兵當戒嚴。
凡人貴勉强，惰逸易安恬。
吾既苦多病，交朋復調殲。
篇章久不作，意思如膠粘。
良田失時耕，草莽廢鋤芟。
美井不日汲，何由發濤甘。
偶開梅氏篇，不覺日掛簷。
乃知文字樂，愈久益無厭。
吾嘗哀世人，聲利競爭貪。
哇咬聾兩耳，死不享韶咸。
而幸知此樂，又常深討探。
今官得閑散，舍此欲奚耽。
頑庸須警策，賴子發其箝。